Mi az a Kulcshasználati kiegészítő mező?
A Kulcshasználati kiegészítő mező (Key Usage Extension – KUE) határozza meg, hogyan használható egy adott tanúsítvány. Egy KUE használatával korlátozhatja, hogy egy tanúsítványban található nyilvános kulcs milyen műveleteket hajthat végre. Például létrehozhat egy tanúsítványt, amellyel aláírhat e-maileket, azonban nem titkosíthatja azokat. A Kibővített kulcshasználati tanúsítvány (EKU) hasonlít a KUE-hez, azonban a „céljuk” (például OCSP válaszok aláírása, SSL-ügyfelek azonosítása stb.) szerint definiálja a tanúsítványokat. Az EKU újabb, és jobban bővíthető, mint a KUE, ezért gyakran ezt tekintik „az igazi” felhasználás-korlátozási módszernek. A Bővített kulcshasználati kiegészítő mezőt a későbbiekben konfigurálhatja ezen asszisztens használatával.

A következő kulcshasználati kiegészítéseket használhatja:

Aláírás: Akkor válassza ezt a lehetőséget, ha a tanúsítvány nyilvános kulcsát olyan digitális aláíró mechanizmussal használja, amely a tanúsítványok aláírásán kívül más célokra szolgáló biztonsági szolgáltatásokat támogat.

Letagadhatatlanság: Akkor válassza ezt a lehetőséget, ha a tanúsítvány nyilvános kulcsát olyan digitális aláírások ellenőrzésére használja, amelyek bizonyos műveletek téves megtagadása ellen védő letagadhatatlansági szolgáltatást biztosítanak. A letagadhatatlanság biztosítja, hogy vitás esetben az egyik fél se tudja letagadni vagy vitatni egy állítás vagy szerződés érvényességét. 

Kulcsrejtjelező: Akkor válassza ezt a lehetőséget, ha a tanúsítvány nyilvános kulcsát egy tetszőleges célra szolgáló kulcs titkosítására használja. A kulcsrejtjelezést a rendszer kulcsok továbbításához és becsomagolásához (vagy kezeléséhez) használja.

Adatrejtjelezés: Akkor válassza ezt a lehetőséget, ha a tanúsítvány nyilvános kulcsát nem titkosító kulcsok, hanem egyéb felhasználói adatok rejtjelezésére használja.

Kulcsegyezmény: Akkor válassza ezt a lehetőséget, ha a tanúsítvány nyilvános kulcsát kulcsegyezményekhez használja. A kulcsegyezmény-protokoll (más néven kulcscsere-protokoll) akkor használatos, ha két fél megegyezik, hogy egy adott kulcsot használ egy titkos kulcsos titkosítási rendszerben, amelyben a kulcsok szabadon és biztonságosan megoszthatók bármilyen nem biztonságos módszerrel. (Ha például Diffie-Hellman kulcsokat használ a kulcsok kezeléséhez, akkor ezt a kiegészítést kell beállítania.)

Tanúsítvány-aláírás: Akkor válassza ezt a lehetőséget, ha a tanúsítvány nyilvános kulcsát nyilvánoskulcs-tanúsítványok aláírásának hitelesítésére használja. Az ezzel a kiegészítéssel rendelkező tanúsítványok Tanúsítványkiadó központ (CA) tanúsítványok.  Ha ezt a kiegészítést rendeli hozzá egy tanúsítványhoz, akkor az „Ennek a tanúsítványnak a használata tanúsítványkiadó központként” beállítást is meg kell adni a Típusmegkötési kiegészítő mezőben (Basic Constraints Extension – BCE). A BCE ismertetését ennek az asszisztensnek egy későbbi részében találja.

CRL-aláírás: Akkor válassza ezt a lehetőséget, ha a tanúsítvány nyilvános kulcsát egy tanúsítvány-visszavonási lista (Certificate Revocation List – CRL) aláírásának ellenőrzésére használja.

Csak rejtjelező: Csak akkor válassza ezt a lehetőséget, ha a Kulcsegyezmény kiegészítést is beállította. Ez a kiegészítés azt jelzi, hogy a tanúsítvány nyilvános kulcsa használható adatok rejtjelezéséhez kulcsegyezmények végrehajtása során.

Csak megfejtő:  Akkor válassza ezt a lehetőséget, ha a Kulcsegyezmény kiegészítést is beállította. Ez a kiegészítés azt jelzi, hogy a tanúsítvány nyilvános kulcsa használható adatok megfejtéséhez kulcsegyezmények végrehajtása során.

Mit jelent az „Ez a kiterjesztés kritikus” jelölő?
Ez a jelölő „kritikusságindikátor” néven is ismert. Ez a jelölő adja meg a tanúsítványt használó szoftverek számára, hogy biztonságosan figyelmen kívül hagyhatják-e a KUE-t, amennyiben nem ismerik fel azt. A szoftver visszautasítja a tanúsítványt, ha nem ismer fel egy „kritikus kiegészítést”.